Narodna skupština
20170927

Zahvaljujem, potpredsedniče. Član 158. Vidite šta se desilo, vi ste pred narodnim poslanicima zaključili da je prošlo 600 minuta, iskoristili smo vreme, a e-parlament kaže drugačije. Međutim, vidite sad šta je, po ovome što je dostavila tehnička služba, kaže se da je predstavniku Vlade ostalo 139 minuta i 16 sekundi da govori o amandmanima. Možda bi gospodin Šarčević kao predstavnik Vlade želeo da se javi da govori o amandmanima. Dakle, vi ne samo da ste od narodnih poslanika ukrali 256 minuta, nego ste i od predstavnika Vlade ukrali 139 minuta i 16 sekundi. Gospodine Šarčeviću, Dositej Obradović bi se javio, govorio bi o svim ovim amandmanima sve dok ne iskoristi svih 139 minuta. Međutim, vi njemu sada uskraćujete pravo da govori jer više i ne pitate da li neko želi reč. Ako prihvatimo vašu teoriju da mi više nemamo pravo da se javljamo za reč i govorimo o svojim amandmanima, gospodin ministar ima pravo da se javi za reč i da govori o ovim amandmanima. Vi njemu uskraćujete pravo o amandmanima da govori. Možda bi on neke od naših amandmana želeo i da prihvati, zato što ministar ima mogućnost i na sednici da prihvati amandmane. Mi ćemo sada računati ne samo da ste nam uskratili pravo da se o našim amandmanima raspravlja, nego da ste uskratili pravo da ministar na sednici prihvati naše amandmane. Uzgred budi rečeno, na e-parlamentu i dalje stoji da mi imamo 256 minuta za raspravu. Neka neko to reguliše.